b"\n_START_ARTICLE_\nSistema planetari\n_START_PARAGRAPH_\nUn sistema planetari est\xc3\xa0 format per una o diverses estrelles centrals i diversos objectes orbitant al seu voltant. El nostre sistema planetari, el sistema solar, est\xc3\xa0 format pel Sol, els diferents planetes i una multitud de cossos menors. En l'actualitat, es coneix m\xc3\xa9s d'un centenar d'estrelles al voltant de les quals orbita almenys un planeta extrasolar o exoplaneta.\n_START_SECTION_\nOrigen i evoluci\xc3\xb3 de sistemes planetaris\n_START_PARAGRAPH_\nEs creu que els sistemes planetaris al voltant d'estrelles de tipus solar es formen com a part del mateix proc\xc3\xa9s de la formaci\xc3\xb3 estel\xc2\xb7lar. La majoria de les teories antigues eren de tipus catastrofista i involucraven el pas d'una estrella molt a prop del Sol capa\xc3\xa7 d'extreure material d'aquest per mitj\xc3\xa0 de la seva gravetat i de formar posteriorment planetes per coalesc\xc3\xa8ncia. No obstant aix\xc3\xb2, la probabilitat d'un esdeveniment d'aquest tipus \xc3\xa9s tan redu\xc3\xafda que implicaria una gran escassesa de sistemes planetaris en la gal\xc3\xa0xia. Les teories modernes indiquen que els planetes es van formar a partir d'un disc d'acreci\xc3\xb3. En el cas del sistema solar, aquest s'hauria format a partir de la nebulosa solar. _NEWLINE_Alguns sistemes planetaris s\xc3\xb3n molt diferents del nostre, com els sistemes de planetes al voltant de p\xc3\xbalsars detectats a partir de les lleugeres variacions en els polsos de radiaci\xc3\xb3 electromagn\xc3\xa8tica d'aquests cossos. Els p\xc3\xbalsars es formen en violentes explosions de supernoves, amb la qual cosa un sistema planetari convencional no podria sobreviure a aquesta explosi\xc3\xb3; els planetes s'evaporarien o escaparien de l'atracci\xc3\xb3 gravitacional de l'estrella central. Algunes teories indiquen que els companys estel\xc2\xb7lars existents prop de la supernova evaporarien la major part de la seva massa deixant cossos de grand\xc3\xa0ria planet\xc3\xa0ria. Alternativament, els planetes podrien formar-se en un disc d'acreci\xc3\xb3 envoltant els p\xc3\xbalsars i format pel material expulsat de l'estrella central."